Diari Oficial de la Generalitat Valenciana


Sumari del DOGV 9925, del 29-08-2024 (2024/8669)

ORDE 4/2024, de 26 d'agost, de la Conselleria de Justícia i Interior, per la qual s'aprova el Pla d'emergència exterior del polígon industrial de Quart de Poblet (PPG Ibérica i Bayer Cropscience).
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/08/26/4/dof/vci/html**

### Dades del document

Número de DOGV
:   9925

Data del DOGV
:   29-08-2024

Secció del DOGV
:   I. DISPOSICIONS GENERALS

Número del document
:   2024/8669

CVE
:   WSAG-S-6063-1233

Data del document
:   26-08-2024

Organisme emissor
:   Conselleria de Justícia i Interior

Tipus de document
:   Ordre

Anàlisi jurídica

 Descriptors 

:   * Quart de Poblet
    * protecció civil
    * indústria química
    * empresa privada
    * legislació
    * emplaçament industrial

PREÀMBUL

L'article 13 del Reial decret 840/2015, de 21 de setembre, pel qual s'aproven les mesures de control dels riscos inherents als accidents greus en els quals intervinguen substàncies perilloses, establix que les comunitats autònomes hauran d'elaborar i aprovar els plans d'emergència exterior de les empreses afectades pel llindar superior de l'esmentada normativa.

Les empreses PPG Ibérica i Bayer Cropscience, situades en el polígon industrial del municipi de Quart de Poblet, van presentar la notificació d'estar afectades pel llindar superior de l’esmentada normativa i, en compliment amb el que establix la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, l’Agència indicada, en desenvolupament de les funcions relacionades amb la protecció civil, ha elaborat un únic Pla d'emergència exterior per a tots dos establiments amb la col·laboració dels responsables de tots els servicis que intervenen i també de la resta d'administracions públiques.

El pla esmentat ha sigut informat favorablement per la comissió de Protecció Civil de la Comunitat Valenciana en la seua reunió del 17 de desembre de 2023.

Si bé el Pla d'Emergència Exterior de l'empresa Bayer Cropscience es va aprovar mitjançant Orde 8/2010, de 22 de març, del conseller de Governació, després d'informe de l'Advocacia General de la Generalitat, en compliment de l'article 5.2.a) de la Llei 10/2005, de 9 de desembre, de la Generalitat, d'Assistència Jurídica a la Generalitat, es considera que procedix l'aprovació de la present orde per a la derogació del pla esmentat, no obstant això la naturalesa jurídica de l'aprovació del nou es correspon amb la de l'acte administratiu revestint la forma de resolució de la Conselleria competent en matèria de protecció civil i gestió d'emergències.

El procés d'elaboració de l'orde s'ha adequat als principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques, atés que el desenvolupament òptim de les polítiques de la Generalitat en matèria de protecció ciutadana i gestió d'emergències, suposa un motiu d'interés general la consecució del qual justifica el seu acomodament als principis de necessitat i eficàcia i és l'instrument més adequat per a aconseguir l'objectiu que proposa.

No s'adopten mesures restrictives de drets, es regulen tan sols aquells aspectes que s'han considerat imprescindibles per a actualitzar el Pla d'emergència exterior; es dona així compliment al principi de proporcionalitat.

Pel que fa al principi de seguretat jurídica, esta norma és coherent amb la resta de l'ordenament jurídic, en la mesura en què respecta la jerarquia normativa necessària a fi de derogar-ne una anterior.

Per la seua part, en aplicació del principi de transparència, s'ha garantit, en la seua tramitació, l'accés i la participació activa de la ciutadania mitjançant l'execució de les fases de consulta pública prèvia i l'audiència ciutadana.

A més, la norma present, que dona virtualitat al principi d'eficiència, no suposa la introducció de càrregues administratives innecessàries, més aviat al contrari, en la mesura en què revertix la manera d'aprovar els plans d'emergència exterior que tradicionalment es realitzava en la Generalitat, amb la introducció de la seua aprovació mitjançant acte administratiu la tramitació del qual resulta més simple i senzilla.

Per tot això, de conformitat amb els articles 28 e) i 43 de la llei 5/1983, de 30 de desembre, de la Generalitat, del Consell, en relació amb l'article 24.3 de la Llei 13/2010, de 23 de novembre, de protecció civil i gestió d'emergències, una volta informat per la comissió de Protecció Civil de la Comunitat Valenciana,

ORDENE

*Article únic. Aprovació del Pla*

S'aprova el Pla d'emergència exterior del polígon industrial de Quart de Poblet (PPG Ibérica i Bayer Cropscience).

DISPOSICIONS ADDICIONALS

*Primera. Naturalesa jurídica del Pla d'emergència exterior per a les empreses PPG Ibérica i Bayer Cropscience, situades en el polígon industrial del municipi de Quart de Poblet*

El Pla aprovat participa de la naturalesa jurídica dels actes administratius, de tal manera que a l'efecte de materialitzar les seues futures actualitzacions no necessitarà l'aprovació d'una disposició de caràcter general; hi haurà prou amb una resolució de la persona titular de la conselleria competent en matèria de protecció civil i gestió d'emergències per a esta comesa.

*Segona. Revisió dels plans*

De conformitat amb els articles 29.2 i 24.3 de la Llei 13/2010, de 23 de novembre, de protecció civil i gestió d'emergències, en què, a propòsit de la revisió i l’aprovació dels plans, no es contempla la necessitat de reserva de rang normatiu, i en atenció a la naturalesa jurídica del pla especial, queda expedita l'aprovació de futures modificacions mitjançant la resolució de la persona titular de la conselleria competent en matèria de protecció civil i gestió d'emergències.

DISPOSICIÓ DEROGATÒRIA

*Única. Derogació normativa*

Queda derogada l'Orde 8/2010, de 22 de març, del conseller de Governació, per la qual es va aprovar el Pla d'emergència exterior de l'empresa Bayer Cropscience. Així mateix, queden derogades totes les disposicions d'igual o inferior rang que s'oposen al que es disposa en l’orde present.

DISPOSICIONS FINALS

*Primera. Disponibilitat del pla*

El text del Pla d'emergència exterior per a les empreses PPG Ibérica i Bayer Cropscience, situades en el polígon industrial del municipi de Quart de Poblet, amb les omissions necessàries per motius de seguretat de les instal·lacions del polígon industrial, estarà disponible en l’enllaç següent: <https://www.112cv.gva.es/va/riesgo-quimico>

*Segona. Entrada en vigor*

El Pla d'emergència exterior del polígon industrial de Quart de Poblet (PPG Ibérica i Bayer Cropscience) entrarà en vigor l'endemà de la publicació de la present orde en el *Diari Oficial de la Generalitat Valenciana*.

  

València, 26 d'agost de 2024

Salomé Pradas Ten

Consellera de Justícia i Interior


Còpia Permalink ELI